Joulu on perinteisesti ruuhkaista aikaa junaliikenteessä. Aikaisempina vuosina ruuhkaan on voinut varautua hankkimalla matkaliput reilusti etukäteen, vaikkapa jo lokakuun alussa.

Tänä vuonna ennakointi ei samalla tavalla onnistu.

Junalippujen ostaminen joululiikenteeseen ei ole tällä hetkellä mahdollista. Myös aikatauluistaan VR kertoo vain 9. joulukuuta asti.

Uusi aikataulu julkaistaan lokakuun 12. päivä. Joulun junalippuja kuluttajat joutuvat odottamaan 16. lokakuuta asti.

Syy lippujen panttaamiseen on uusi paikanvarausjärjestelmä, VR:ltä kerrotaan.

Järjestelmä otetaan kokonaisuudessaan käyttöön lokakuun lopussa. Uudessa järjestelmässä paikan voi aina varata heti lipun oston yhteydessä.

”Asiakas pystyy heti varaamaan paikan vaunukartalta”, selvittää VR:n hinnoittelusta vastaava päällikkö Satu Oker-Blom.

Eli samalla tavalla kuin tähänkin asti?

”Jatkossa paikoista näkee tarkempaa tietoa, kuten mistä kulkusuunnasta juna kulloinkin tulee. Lisäksi paikan kohdalla voi lukea, onko se lähellä ravintola- tai lastenvaunua. Hyvin paljon näitä tietoja näkee jo, mutta tarkennamme niitä.”

Tarkalleen kuinka ajoissa ennakkooon junalippuja voi siis jatkossa ostaa?

Vähintään kaksi kuukautta ennen matkaa, VR:ltä kerrotaan.

Eri aikoina pätevät kuitenkin erilaiset pelisäännöt.

Joulumyynnissä kaupan ovat 83 vuorokauden liput – lokakuun puolivälistä tammikuun 7. päivään saakka. Pääsiäisen liput tulevat varattaviksi joulukuun puolivälissä.

Asiakkaan on itse selvitettävä, mille ajalle lippuja kulloinkin on saatavilla. Mitään yleistä ohjetta ei ole.

Uuden järjestelmän hankintaa ei kilpailutettu.

Kun VR puhuu järjestelmiensä kehittämisestä, mieleen tulee väistämättä myyntijärjestelmän uudistus vuonna 2011. Silloin järjestelmä ruuhkautui, koska kävijäpiikkiin ei varauduttu.

”Nyt eletään teknisesti erilaista aikaa. Kaikki edellisen uudistuksen ongelmat on huomioitu ja niistä on opittu. Sitä paitsi myynti- ja paikanvarausjärjestelmät ovat kaksi eri asiaa”, VR:n tietohallintojohtaja Jukka-Pekka Suonikko tyynnyttelee huolia.

Uuden järjestelmän hintalappu on 2,7 miljoonaa euroa. Sen toimittamisesta vastaa edellisessäkin uudistuksessa mukana ollut Accenture.

Hankintaa ei kilpailutettu, vaan VR jätti siitä julkisen suorahankintailmoituksen keväällä 2015.

Kilpailutukseen ei juuri ollut mahdollisuuksia. Accenturen aiemmassa sopimuksessa oli huolehdittu siitä, etteivät muut pääse käsiksi alkuperäiseen ohjelmistoon.

Ohjelmistotoimittajat haluavat myydä rakentamansa järjestelmät siten, etteivät ne olisi muiden jatkokehitettävissä, Suonikko selittää VR:n tilannetta.

Tällöin koodi jää toimittajan omaisuudeksi. Asiakas saa siihen lisenssin. Jos asiakas halajaa koodin itselleen, on kauppahinta korkeampi.

Toisin sanoen, VR:n näkökulmasta oli halvempaa valita myös uuden järjestelmän tuottajaksi Accenture sen sijaan, että olisi annettu uuden toimijan rakentaa järjestelmä nollasta.

Oikaisuja:

Juttu julkaistu 4.10.2017 klo 18.47. Juttua muutettu 4.10. klo 14.54. Jutun ingressiä muutettu. Aiemmin ingressissä annettiin ymmärtää, että VR:n tietohallintojohtaja Jukka-Pekka Suonikko olisi sanonut sanatarkasti samalta toimittajalta tilaamisen tulevan halvemmaksi. Suonikko sanoi haastattelussa aiemmin tehtyjen ratkaisujen ”rajaavan taloudellisesti järjellisiä etenemispolkuja”.